정조 16년
壬子閏四月初九日辰時上御熙政堂大臣備局堂上引見入侍時右議政朴宗岳行司直吳載純行刑曹判書李敏輔漢城判尹金尙集兵曹判書李秉模戶曹判書趙鼎鎭行副司直李邦一訓鍊都正李漢豐校理尹光普同副承旨李壽咸假注書林漢浩事變假注書安廷善記注官承膺祚記事官林景鎭以次進伏訖宗岳曰勞動之餘聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰適値展拜之日思及柳賊之事臣等憤痛之心有倍於前矣上曰今日卿等旣以陪班入來故仍行次對予意非展拜後故行次對也宗岳曰大論旣發臣亦略陳懲討之義於日前箚中而辭未格天未蒙允兪群情之抑鬱當如何大抵此賊之情節非一朝一夕之故若其溯本而論之則戊己以來醞釀伊始旣再轉而爲丙丁又復轉而今日星賊事出矣此非渠獨辦必有窩窟根柢而然其在打破之道不可不一番嚴問而處之矣上曰此豈有窩窟與根柢之可言乎柳星漢疏語之有心無心姑捨勿論此事異於他事外廷全未諳本事之如何故予則雖係不忍聞而近來章疏任其論列者蓋欲朝廷之遍知此事而然也載純曰臣前此亦有所仰達者而此賊之至今不問揆以國體寧有是理卽速嚴鞫快正典刑斷不可已也上曰備堂豈可每於次對輒事煩陳乎敏輔曰大臣亦以窩窟根柢仰達而此則決知有窩窟根柢不可不及時打破而自上至今靳允誠不勝抑菀矣上曰此何等事而不思所以打破窩窟之道乎若有依俙彷彿之事而仍置不究大不成說予豈待卿等之請而後始思鋤根而打窟也宗岳曰小臣亦安知的有窩窟也如或有之則殿下將何以處之乎上曰予豈掩覆周遮其窩窟根柢而然也人心之不同如人面之不同卿等所見齗齗於是而予意則不然如其情跡之俱露則此是國家之讎賊也其何可一日容貸而又豈可屢請而後許之乎予則以爲初無窩窟根柢之可言矣敏輔曰向來於此賊事自上以付之鄕闇而置之爲敎尤不勝抑菀矣星賊情節之絶悖窮凶實是亘古所無則此豈以鄕闇爲敎至今不鞫不問任其偃息寧有如許治逆之法乎如鳳輝之劇逆而未加大辟之前亦有姑先安置之例今亦依此爲之則王綱一脈猶可以扶持矣上曰刑判所奏雖出於迫不得已而王綱一脈恐不襯當矣宗岳曰秋判安置之請未免妄發矣秉模曰刑判所奏雖近於妄發其衷曲則可見矣星賊情節至凶至憯可謂剮戮猶輕則卽速嚴問不容少緩而上下相持尙未出場輿情之憤菀日深一日矣上曰近來泮儒替行三司之事予嘗慨然故俄於泮儒祗迎時亦諭此意此後則能無似此之弊乎宗岳曰此等義理雖儒生亦豈無沬飮之義乎上曰大抵罕言而後可以見信體尊而可以立紀近來公車日積極其紛紜目下爻象甚可悶俄已屢諭而今日群下必不詳裏面故故且任其論啓而今則轉至難便之境此何等大義理關頭則予豈涵容假貸而然也此外議律輕重各有所殊渠若有情與跡之綻露無餘則誅之可也殛之可也初非竄配等律所可磨勘者也歸於跡歸於情旣無鉤究之道則置之疑似之間而罪之者寧有如許刑政也近來無此作七字拔之者有意存焉初旣泛然看過故有此批所以然不必然等語向見刑判疏始覺其有心用之上款事次次看過雖使渠發明亦不得其說矣予初旣未及深繹於上款到今細究七字之批誠爲未安矣然渠之情跡旣未目擊且語犯莫重之地窮覈不得遽爾加罪則殆同隔靴爬痒前此如此而漏網者亦多矣至於之次用律甚不相當若知有窩窟根柢何所惜而不思訊鞫之道乎重臣請竄未及深思而然矣宗岳曰今承聖敎節節至當而至於刑判之請竄蓋出於下策而有此言也此賊之當鞫豈徒小臣之心爲然卽國人通同之情也若一番嚴問豈無得情之理乎上曰予旣付之不忍言故世多不知者到今此事旣發之後則人當遍知而庶可無如前之患矣宗岳曰窩窟若無則諺所謂官無事村無事豈不大幸而若有之則枝上生枝種下生種豈不大可懼者乎此臣所以惟願亟允臺言矣上曰若問之而發明則當用刑用刑而不服則更當用刑如是之際尤豈成說乎宗岳曰儒疏之替行三司誠如聖敎而似此大義理關頭烏可無多士之疏擧乎試以儒疏觀之星賊之在家凶言殆有甚於凶疏云爾則此豈無窩窟根柢而然乎且其在家凶言決非自唱自和之事必有其人若一番問之可以綻露矣上曰儒生豈可緘問乎敏輔曰臣之如是煩陳極知其猥越而若不趁卽鞫問則君綱不振臣分蔑如亂賊無所懲畏矣臣之日前疏雖承優批而尙無處分下情不勝抑鬱矣宗岳曰一番鞫問決不容少緩矣上曰豈可以一問爲節拍乎雖問之豈有納招之理乎一疏亦不欲見何忍更以此發問目而訊鞫也非問之爲難予亦思之已熟矣在先朝乙亥諸賊必皆一問後處之者卽是大聖人與奪造化之權予豈不體認此事而至於柳星漢則不然渠若一直發明則其將勒捧侤音乎且如此不忍聞之說尤不可使登諸章奏之間也向來重臣疏批中迺借麟經之筆乃試太阿之柄云者卽是丙申以後初有之批也予豈無意而然乎丙申諸賊卽亘萬古終天地之劇逆大憝而渠輩所爲於予何有至於今番事語逼於莫重而卽是丙申後初有故重臣疏批不得已提及矣不以近戚而擬八議之法亦是帝王家成憲麟漢雖爲至親而猶且加律韓鍮不知故於洪奉朝賀有所云云矣予以不說道此等言爲定適値今番事端始說道前所未說道之言矣麟謙等以予聽政事來逼於予而予尙無一言可否者及夫執其跡而得其情則予不得已有處分今以上款事屬之於莫重之地則尤不可輕先處分矣如其眞跡綻露但當以其法處之渠之所爲眞箇如憲啓末端中所云凶賊之爲則誠至凶且悖矣用法與否無容更議而若以人事不省有此疏則其有心無心不足摘問此雖近於泄泄刑政其可不愼乎又況於義理關頭乎宗岳曰在家凶言旣有聞之之人則一番査問斷不可已也上曰儒生處不可緘問若以誣人二字責之則儒生必當捲堂如是之際必有節拍予非不思得而故不爲之矣宗岳曰聖敎如此姑置不論而大不敬之律渠不得免矣上曰旣置之則何以被大不敬之律乎且下款語尤非論啓之事此後章疏拔之似好矣宗岳曰漢時楊惲以種豆詩至被大不敬之律宋時車蓋亭詩亦有時人之論斥今以星漢之凶疏抵之大辟有何不可乎上曰漢宣事實是歉德且卿之引喩似不襯矣宗岳曰刑判之言欲以次律勘斷而今則竝與次律而不得施誠不勝憤鬱矣敏輔曰此雖出於聖上包涵之德而仍置不問則君綱無可振之日矣上曰此豈包涵而然也其所謂微意云者可知其渠亦有所聞知而猶且無難書之此豈非大段絶悖處乎敏輔曰臣在畿邑時因山訟事見其面則極爲狠毒矣今雖一問其所爲言亦不可取信也上曰卿等就座次對爲之光普進前奏曰俄者大臣備堂皆已仰請矣柳星漢疏中凶言卽萬古所無之凶言也今日兩司不入臣獨登筵故雖不能合辭請討而如此凶逆尙今貸息豈非失刑之大者乎臣以謂柳星漢嚴鞫得情夬正典刑斷不可已也上曰若無別般可奏者則次對後爲之可也光普曰大臣旣發端故敢此附陳焉渠疏中始曰別有微意次曰不必然次曰因噎廢食其下曰豈不念其不可不可二字豈非至凶至憯乎上曰渠疏中果有不可字乎光普曰有之矣臣於日昨上疏伏承批旨中可謂近來無此作七字刪去之敎臣不勝欽仰感歎而伊日批旨泛看則亦似優批今雖刪此七字其上句言皆由中文不飾外八字亦是自上闊略賜批處也亦乞還收焉宗岳曰玉堂此言甚是矣上曰此外更無礙眼處乎光普曰批旨全篇旣似優批盡爲還收似好矣上曰俄以八字還收爲請今以全篇還收爲言此豈成說乎宜推考而姑安徐就座可也宗岳曰疏批存拔之請體段不輕而況懲討大論關係甚重者乎校理尹光普頃日旣請凶疏批旨中七字刪去今日又請八字刪去其言則固是而其意如此則何不於當初竝擧而續續請改事涉屑越仍又請批旨還收卽席之間忽變前說首尾橫決殊涉訝惑推考警責何如上曰依爲之出擧條上曰玉堂事迂闊矣向筵以問安班後於內閣有請入衛內之奏言雖未必然以近來人觀之此亦不偶然矣此玉堂相貌好矣與故重臣尹光紹爲幾寸乎光普曰八寸矣上曰與故相尹東度爲幾寸乎光普曰五寸叔矣上曰家世閥閱而進退言動有似鄕人果何故也上曰承旨全不知事面遞差可也出榻敎上曰此承旨無往而非罪一動一靜無非罪也進前則入楹內退去則出正門誠駭然矣雖以俄者動駕時軍兵知委事言之初旣不善擧行乃反推諉於同僚至使右僚替當其罪極爲非矣上曰他承旨入侍出榻敎廷善承命出傳左承旨李在學進伏宗岳曰此守禦使吳載純狀啓也以爲南漢守牒官都試每年春秋設行而應試武士皆是業農之民屢日赴場廢農可悶春秋竝設已多其例今春都試待秋合設事令廟堂稟旨分付矣待秋合設旣有已例窮春民弊不可不念依狀請施行何如上曰依爲之出擧條宗岳曰此忠淸監司朴天衡狀啓也以爲道內穀物數爻不均米租數少處每患難繼麰麥數多處反爲民弊沃川等七邑驛還麰六千五百石就分給條中待秋成以租收捧事請令廟堂稟處矣臣待罪湖西時熟知此事以牟換租在民國有益無害而牟多邑驛亦多爲弊依狀請施行何如上曰依爲之出擧條上敎宗岳曰此外無他事乎宗岳曰別無他事左相似當從近出仕待僚相之出餘外事從當相議仰陳矣上曰左揆則予姑不欲勉出臥閤論道固自無妨如有可議事諸宰就往問之亦無不可何必出仕而後可乎右相通報此意於左相可也至於今番柳星漢疏無異於自卿招來矣大抵世間事莫不有對前者左相書札事出而星漢之書札又發矣向來南公轍上疏非言事非辭職如此疏政院何必捧入乎李潭曾有如此之疏而李潭則尾附一言矣上敎宗岳曰卿須早退參錦城尉致祭可也無何之頃三年已畢追念昔日不禁愴然矣致祭當請朝廷乎宗岳曰臣叔規模自來謙挹故此等事不欲張大爲之矣上曰近來之廢却慶弔便有蕭索之意此非升平時美事也向來舟橋成後伊時董事諸臣之許遊橋邊不徒爲酬勞而已不無寓意於其間者水原之如是排置亦有意焉至於洗心臺之設置非爲尋常登臨之地卽出寓慕之意兵判序文中亦言其槪矣大抵人和則天地之和應遊嬉雖係小事此亦大有關於世道近時俗尙頗覺蕭條絶無宴會遊衍之可以導達其和者此非美俗也前此錦城尉初喪使諸臣往問者亦出於此意也宗岳曰上不好遊衍故下亦然矣上曰予好文而罕見好文之士矣雖使遠方人來見絶無繁華之可艶者甚至於不赴宴席不呼新來安在其親知之誼也此正坐於世故之多端而若先自卿等務盡和樂之方世俗可以漸變矣宗岳曰成廟時事甚盛矣上曰先朝時亦不至若是蕭索矣上敎宗岳曰蔭官不得爲判義禁乎刑判追榮甚急卿須問前例以稟可也上曰備堂進前敏輔曰以頃者傳敎一獄兩犯中分首從議處爲敎故臣等以呂士玉爲正犯朴東春則請以重勘矣及奉啓下傳敎則更加嚴刑期於得情爲敎何以爲之上曰承旨事每如此良可駭然議啓更爲書入宗岳曰殺獄文書啓下判付何等重大而在院之臣初不照檢有此違格大非審愼之道亦失惟允之義近來喉院擧行類如此極爲駭然不可無警責伊時承宣罷職何如上曰依爲之出擧條上敎尙集曰判尹進前近則病幕數爻多少何如尙集曰近來班戶居多而大體則別無可慮者矣上曰嶺南鳴旨島鹽田事果何如惠堂持此嶺伯鹽田狀往問于左相俄下筵敎亦爲通知可也鼎鎭進前曰闕內水道隱溝幾盡疎鑿矣上曰政院居下流果不受其弊乎鼎鎭曰水道從政院廳下出去此處之通穿似難矣上曰卿之功不在禹下矣瀹濟漯而注之海然後可無後患更加疏濬使直通于禁川橋且其水道流下處仔細記置以爲日後憑考之地可也鼎鎭曰當依敎擧行矣命退諸臣以次退出